
STEM-alapú kompetenciák fejlesztése a szakképzésben tanulók számára, korszerű informatikai módszerek segítségével

Kulcsszavak: STEM; szakképzés; kompetencia fejlesztés
A STEM (Science, Technology, Engineering, Mathematics) alapú készségek, illetve kompetenciák napjainkban egyre inkább megjelennek az oktatás, a munkaerőpiac és a szakpolitika területén, mivel fontos szerepet játszanak a termelékenység fejlesztésében hozzájárulva a nemzetközi versenyképességhez. Dolgozatunk a STEM-orientált készségfejlesztés jellemzőit és lehetőségeit mutatja be. Ez alapján egy olyan tananyagot készítettünk a szakképzésben tanulók számára, amely az élményalapú tanítás és tanulás eszközrendszerét alkalmazza. Munkánk első felében bemutatjuk a STEM területek oktatásának jellegzetességeit és jelentőségét, az egyes STEM területek integrálásának lehetséges módszereit, amelyek hozzájárulnak és az interdiszciplináris gondolkodás kialakításához, például a játékosítást (gamifikációt), a projekt-alapú oktatást, a kollaboratív munkavégzést és nem utolsó sorban a problémamegoldáson alapuló feladatokat, a természettudományok és a műszaki tudományok területén. Dolgozatunk második felében egy speciálisan kidolgozott minta tananyagot mutatunk be, amely gyakorlati feladatok segítségével integrálja az egyes STEM területeket, továbbá fejleszti a tanulók STEM kompetenciáit. A tananyag célja egy fémhulladék kereső robot megtervezése és megvalósítása. Az elméleti rész áttekinti a fémhulladékok típusait és újrahasznosíthatóságukat, mindemellett egy projekt keretein belül bemutatja, hogy miként lehet megvalósítani egy fémhulladék kereső robotot. A projekt szilárd alapot biztosíthat az új szakképzési képzési és kimeneti követelményrendszerhez, amely szerint a diákoknak saját munkájukat kell prezentálniuk a szakmai vizsgájuk során. Kutatómunkánkhoz hozzájárultak azok a gyakorlati tapasztalatok, amelyeket egy Erasmus+ program keretein belül szereztünk a dániai szakmai workshop során. Dániai szakmai utunk során kapott visszajelzések megerősítették dolgozatunk módszertani és gyakorlati megvalósíthatóságát.



